Les exportacions d’empreses catalanes a Amazon van augmentar el 50%\nActualment més de 2.500 petites i mitjanes empreses catalanes venen a través d’Amazon. El gegant del comerç electrònic s’ha convertit en el gran competidor, però també en un gran gran aliat del comerç que desitja ampliar les seves possibilitats de venda des d’un punt de vista geogràfic.\nAquest dimarts Amazon ha divulgat un informe en què assegura que en el 2020 les empreses catalanes van exportar per valor d’uns 150 milions d’euros a través del ‘marketplace’, un 50% més que l’any anterior.\nCatalunya és l’autonomia espanyola amb més número de pimes venent a Amazon. El nombre de pimes que treballen actualment amb Amazon ha superat les 12.000.\nL’aliança amb el teixit empresarial local s’ha convertit en un factor estratègic per als grans actors del comerç electrònic com Amazon o Aliexpress (del gegant xinès Alibaba). L’estratègia s’assembla a l’empleada per Google per atraure les empreses a internet.\nEl 2020, les pimes espanyoles que venen a Amazon Business van generar prop de 100 milions d’euros en vendes a clients empresarials.\nEn general, les exportacions de les empreses espanyoles a través d’Amazon van arribar a 650 milions d’euros, amb un creixement de més del 30% comparat amb l’any anterior. El ritme de creixement a Catalunya és superior a la mitjana espanyola.\nEl març d’aquest any ACCIÓ, l’agència per a la competitivitat de l’empresa de la Generalitat de Catalunya va firmar un conveni de col·laboració amb Amazon per impulsar la internacionalització de les petites i mitjanes empreses catalanes a través d’internet.\nA través d’aquest acord, més de 400 pimes catalanes han participat en un programa formatiu d’Amazon aquest any, dins de la seva iniciativa Despega, per impulsar la seva digitalització.\nEl 2020, Amazon va invertir aproximadament 2.800 milions d’euros a Europa en logística, eines, serveis, formació i programes per ajudar les petites i mitjanes empreses que venen a Amazon a tenir èxit.\nTambé va proporcionar més de 250 noves eines i serveis per ajudar-los a treure nous productes, expandir-se per vendre a Europa i a tot el món, analitzar i optimitzar els seus negocis i protegir la seva propietat intel·lectual.\n← La congelació de l’impost de matriculació no beneficia tots els usuaris El descens de l’atur consolida la recuperació econòmica? →


Oxford s'imposa a Cambridge en l'edició 151 de la tradicional regata a les aigües del Tàmesi\nL'embarcació d'Oxford ha aconseguit la victòria sobre la de Cambridge en la 151 edició de la tradicional regata que enfronta a les aigües del Tàmesi les dues universitats des del 1829. Oxford ha agafat un lleu avantatge des de la segona milla i l'ha anat augmentant al llarg dels 7.240 metres de recorregut, fins que ha creuat la meta amb un temps de 16 minuts i 41 segons, set segons per davant de Cambridge, que havia guanyat l'any passat. En l'historial d'aquesta mítica prova, Oxford suma un total de 72 victòries i redueix a sis el seu desavantatge respecte a Cambridge, que n'acumula un total de 78.\n27/03/2005 - 00.00 Actualitzat 27/03/2005 - 18.02\nOxford s'ha revenjat de Cambridge per la derrota de l'any passat. Aquest diumenge, a les aigües del riu Tàmesi, entre el pont de Putney i Mortlake, el recorregut tradicional, s'ha disputat una vegada més i ja en són 151, la clàssica regata que secularment enfronta les dues universitats més prestigioses del Regne Unit. Els "dark blues" d'Oxford han vist de reüll com Cambridge feia una mala sortida. Però tot i que s'han refet ràpidament, els "light blues", la tripulació de més pes, no ha perdut en cap moment el liderat de la prova.\nCambridge la temporada passada va aconseguir un triomf controvertit i protestat pels rivals per un xoc de rems a meitat d'una cursa que van acabar perdent per una llargada. Aquest any, Oxford, amb el triomf, ha pogut retallar la diferència que els separa en el compte total de victòries. Ara són només sis, per 78-72, les que els separen de Cambridge després de 151 regates. En una única ocasió, la del 1877, les dues embarcacions van entrar amb el mateix temps.\nAixò avui no ha passat. L'autoritat d'Oxford ha estat clara a la línia de meta un cop cobertes les quatre milles i quart, 6,8 quilòmetres, davant dels milers d'espectadors que omplien les vores del riu i que des de ben d'hora han buscat una posició de privilegi per presenciar una regata que es va celebrar per primera vegada el 1829, ara fa 176 anys.


Curs de Ioga (3+1 mesos) per a mares i els seus bebès\nValor 25 %\nDescompte 45 €\nVine a practicar ioga amb el teu bebè! Us ho passareu d’allò més bé i al mateix temps fareu exercicis, respiracions... per a recuperar la forma com a mare i divertir-se com a fill/a! Comparteix moments amb altres mares i surt de la rutina acompanyada pel teu petit/a!\nPots venir a partir de les 6 setmanes post-part i fins els 12 mesos del teu bebé; respectem el ritme del nadó segons si dorm, està despert, s’ha de canviar o alimentar...\nLa classe és en nombre reduït de participants i està dirigida per Adriana Budnik, professora de ioga especialitzada en embaràs i ioga en família.\nHorari: els dimecres de 17’30 a 19h\nComparteix un moment d’activitat amb el teu petit/a, t’agradarà!!!\nCal presentar el cupó imprès al centre.\nLes classes començaran el proper dimecres dia 5 de febrer i acabaran el 28 de maig (els mesos són successius, la no-assistència a les classes no permet allargar el temps de l’oferta).\nEn cas de no haver-hi un mínim de participants (mínim 3), l’organització es reserva el dret d’anul·lar el curs i tornarà íntegrament l’import pagat.\nC/ Masquefa 79-81 baixos\nTelèfon: 93 804 78 24 / 685 82 34 38\nKine fisioteràpia i salut és un centre de fisioteràpia on us podeu beneficiar de tractaments en: traumatologia, neurologia, reumatologia, fisioteràpia respiratòria infantil i adults, drenatge limfàtic manual, problemes musculars, massatges relaxants…\nLa nostra especialitat és la reeducació abdominal, uroginecològica, proctològica, obstètrica i perineal: Seguiment físic de l'embaràs, curs de preparació al part, preparació i recuperació del perineu, post-part immediat/tardà, gimnàstica abdominal hipopressiva individual i en grup...\nUs proposem activitats dirigides en grup reduït i professor especialitzat com el Hatha ioga o el manteniment global "edat 60".\nLes activitats dirigides dins del món de la maternitat són: ioga per a embarassades, ioga mam'bb, massatge infantil, "Espai Petit Kine" (espai de criança) i "Mares en forma" (abdominals hipopressius, perineu i estiraments amb el teu bebè).\nA Kine us oferim els serveis i el tracte que a nosaltres ens agradaria rebre. Us hi esperem!\nHoraris: de dilluns a divendres en hores convingudes. Dissabtes només matí.


Detingut a Alzira un home acusat de robatoris amb força en set xalets - À Punt\n26 d'octubre 2020 - 16:21\nAgents de la Policia Nacional han detingut a Alzira (Ribera Alta) un home de 44 anys com a presumpte autor de set robatoris amb força en xalets i cases de camp de la localitat, d'on va sostraure eines agrícoles i de bricolatge, així com electrodomèstics.\nLa Policia Nacional va relacionar alguns robatoris en cases de la zona rural de la Barraca d'Aigües Vives, a Alzira, perquè seguien el mateix modus operandi, i va identificar i detindre l'acusat de set robatoris amb força comesos entre el 29 de setembre i el 10 d'octubre.\nEl sospitós s'havia traslladat recentment des de la seua residència habitual fins a aquesta zona rural; s’hi havia instal·lat en un domicili familiar fet que va coincidir temporalment amb l'augment exponencial de robatoris.\nLa Policia també ha recuperat alguns dels objectes robats, la majoria eines agrícoles i de bricolatge, així com electrodomèstics.


Les Segones Jornades de la Xarxa Alcover de Teatres arriben aquest dimarts a Andorra - FÒRUM.ad\nLes Segones Jornades de la Xarxa Alcover de Teatres arriben aquest dimarts a Andorra\nOn: 28/04/14 14:40\nEl Ministeri de Cultura ha informat que aquest dimarts a les 9 del matí comencen les Segones Jornades de la Xarxa Alcover de Teatres, amb el títol “Arts escèniques i ensenyament: eina pedagògica i de formació de nous públics”, que es desenvoluparan al Centre Cultural i de Congressos de Sant Julià de Lòria els dies 29 i 30 d’abril.\nLes Jornades, organitzades per la Xarxa Alcover de Teatres en col·laboració amb la Xarxa Vives d’Universitats i el suport del Ministeri de Cultura, es convoquen per tal que els professionals de la matèria aprofundeixin sobre els vincles entre les arts escèniques i l’ensenyament.\nL’acte d’inauguració (9 del matí) comptarà amb la presència del ministre de Cultura, Albert Esteve, la presidenta de la Xarxa Alcover de Teatres, Teresa Garcia, i el rector de la Universitat d’Andorra, Daniel Bastida, en representació de la Xarxa Vives d’Universitats, col·laboradora de la Xarxa Alcover. Seguidament, Domènec Reixach, director del Théâtre de l’Archipel de Perpinyà i exdirector del Teatre Nacional de Catalunya, pronunciarà la conferència inaugural.\nPrèviament, avui dilluns a les 9 de la nit, per donar la benvinguda als participants, tindrà lloc al mateix Centre Cultural i de Congressos lauredià la representació teatral d’El vigilant del no-res, producció de l’Escena Nacional d’Andorra seleccionada per la Xarxa 2014-2015. Això no obstant, la representació és oberta a tot el públic al preu de 5 euros.\nEl programa complet de les jornades es pot trobar a www.vives.org/jornadesalcover.\nPer a més informació: Josep Miquel Galvan (membre de la junta de la Xarxa Alcover de Teatres), tel. 610 24 93 81\nPrevious Post: Castells per promoure el dret a decidir per tota Europa\nNext Post: La Policia deté nou persones en la darrera setmana


Entrevista Joana Ortega\nHi haurà cara a cara entre José Montilla i Artur Mas si el primer dels debats és en català. Així de contundent s’ha mostrat la cap de campanya de CiU, i número 2 de la llista dels nacionalistes, Joana Ortega, durant una entrevista a Mataró Ràdio. Ortega considera que, si el català és la llengua vehicular al Parlament i també entre Mas i Montilla, el més natural seria que el primer cara a cara fos en català.\nDurant l’entrevista, Ortega va esquivar parlar de pactes post-electorals assegurant que Convergència i Unió estava lluitant per guanyar les eleccions amb prou majoria com per poder governar en solitari. També va explicar el que es perfila que serà la proposta estrella de Convergència i Unió durant aquesta campanya: aconseguir el concert econòmic per Catalunya. En aquest sentit, la número 2 de la candidatura nacionalista lamenta que el PSOE i el PP no facin costat a Convergència i Unió com sí que van fer-ho al País Basc i Navarra.\nPel que fa a temes de la comarca, Joana Ortega va reconèixer que cal planificar una solució consensuada amb el territori per posar fi al problema de les platges. Per Ortega, no té cap sentit anar abocant cada any una milionada d’euros en forma de sorra que després s’emporta la primera llevantada.\nFecha de publicación: 2010-10-18 09:11:44


Notícia: El Casal de la Gent Gran Benet Ribas de Blanes, amb la commemoració dels 700A de la Parròquia Santa Maria\nEl Casal de la Gent Gran Benet Ribas de Blanes, amb la commemoració dels 700A de la Parròquia Santa Maria\nNoticia publicada a la web el 11/11/2019 01:49:00 PM\nAquest migdia han lliurat a la Comissió Organitzadora de l’aniversari els diners recollits a través de la representació de l’obra de teatre ‘Por de l’Anguila’, representada el 26 d’octubre\nAl llarg de tot aquest any Blanes compta amb un destacat leitmotiv al voltant del qual s’hi estructuren una gran quantitat d’activitats per commemorar una data molt assenyalada: els 700 anys de la fundació de la Parròquia Santa Maria. Són moltes activitats perquè, al marge de les que s’han organitza ex professo, n’hi ha d’altres que han promogut les mateixes entitats d’arreu del municipi, algunes de les quals s’han fet per ajudar a recollir fons econòmics.\nL'alcalde, Àngel Canosa, el rector de la Parròquia Santa\nMaria, Enric Roura, i el president de l'Associació de Jubilats, Josep Lluís Merino\nUna d’elles és la que va celebrar el passat dissabte 26 d’octubre el Casal de la Gent Gran de Blanes Benet Ribas, que va oferir una actuació al Teatre de Blanes a benefici del cicle commemoratiu. Aquest migdia de dilluns ha tingut lloc el lliurament del taló amb la quantitat econòmica recaptada: 420 €, un acte que ha tingut lloc a les dependències del casal.\nL’han encapçalat el president de l’Associació de Pensionistes i Jubilats de Blanes, Josep Lluís Merino; el rector de la Parròquia Santa Maria, Enric Roura; i l’alcalde de Blanes, Àngel Canosa. També ha participat una altra de les membres de la Comissió Organitzadora dels 700A, Domnina Rodríguez; la Junta de l’Associació de Pensionistes i Jubilats; i la responsable del Casal Benet Ribas, Susanna Sola.\nL’obra representada el 26 d’octubre la van representar el col·lectiu teatral del casal, el grup ‘Perquè no?’, dirigits per Dolors Moreno, qui també ha participat en l’acte d’avui al migdia. La representació teatral, com és habitual en totes les que ofereixen, tenia un argument de tall còmic. Es tractava de l’obra ‘Por de l’Anguila’, original d’Eduardo Escalante. L’acte, senzill però sentit, s’ha tancat de manera molt festiva: brindant amb cava.


Home / Notícias / El voluntariat d’holandesos fan una aportació econòmica al Cinquè Llac per la continuïtat de recuperació de camins i parets de pedra seca\nEls 65 voluntaris holandesos de la Universitat de Breda han finalitzat el camp de treball de reconstrucció de parets de pedra seca al Cinquè Llac.\nAquest camp de treball forma part de l’ajuda voluntària en la qual cada any un grup d’estudiants holandesos, de la Universitat de Ciències Aplicades de Breda, aprofiten la realització del viatge d’estudis, finançat amb fons propis, per ajudar a la construcció i manteniment d’elements arquitectònics i col·laborar amb la població local. I va ser arran de l’atorgament del Primer Premi de Turisme Responsable, en la categoria de millor contribució a l’economia local, que l’Associació Marques de Pastor va rebre el 2013 per la realització de la ruta coneguda amb el nom d’El Cinquè Llac, que la Universitat de Breda va contactar amb l’Associació. En l’acte de cloenda, la Universitat de Breda va comunicar a l’Associació Marques de Pastor, que els alumnes aportaven 3.203,11 € al Cinquè Llac per poder continuar treballant en la recuperació de camins. Els representants de la Universitat van mostrar el seu agraïment per participar en la reconstrucció de parets de pedra seca, i per haver pogut treballar i interactuar amb la població local i conèixer el seu entorn i costums. A l’acte de cloenda, celebrat a l’Ajuntament de la Torre de Capdella, van estar presents Xavier Pont, diputat de la Diputació de Lleida, Mercè Aniz, Directora del Parc Nacional d’Aigüestortes i Estany de Sant Maurici, Arcadi Castilló, representant de l’Institut per al Desenvolupament de l’Alt Pirineu i Aran, Mireia Font, presidenta de l’Associació Marques de Pastor i Josep Maria Dalmau, alcalde de la Torre de Capdella. En aquest acte, l’Associació Marques de Pastor va agrair el treball dels voluntaris i de la Universitat de Breda obsequiant-los amb el Ganxo de Pastor, trofeu que reben les persones que completen la travessa del Cinquè Llac. També va obsequiar amb el Ganxo de Pastor a la històrica Associació Lo Gaial, pel seu llarg trajecte de recuperació del patrimoni, i que el 1991 ja va realitzar un camp de treball per recuperar murs de pedra seca del poble d’Antist.\nProjecte de voluntariat per la recuperació de murs de pedra seca\nEl projecte de recuperació de parets de pedra seca ha estat coordinat per Jordi Tutusaus, que és la persona que ha organitzat els grups liderats pels voluntaris locals, personal de l’Ajuntament de la Torre de Capdella i del Parc Nacional d’Aigüestortes i Estany de Sant Maurici i el paleta que ha pagat l’Associació Marques de Pastor. Amb dos dies i mig, els alumnes de la Universitat de Breda han reconstruït uns 30 m2 de paret de pedra seca del camí que va de Castell-estaó a Antist, a la Vall Fosca. A més de reconstruir les parets, han arranjat el ferm i han espedregat la zona. Dins d’un dels murs recuperats, s’ha posat una pedra commemorativa amb la inscripció Breda University of Applied Sciences maig 2014, que deixarà testimoni del voluntariat realitzat pels alumnes d’aquesta Universitat.\ncamp de treball, reconstruir paret de pedra seca, Universitat Breda, Volunariat holandesos


Endavant Villarreal CF - Cap Llar Sense Aliments\nEl patrocinador groc CaixaBank ha impulsat una iniciativa solidària que ja ha aconseguit els dos milions d'euros recaptats en favor del Banc d'Aliments\nEl patrocinador del Villarreal CaixaBank ha impulsat l'acció solidària ‘Ningún Hogar Sin Alimentos’, que ha recaptat ja un milió d'euros en tot just un mes. Es calcula que el nombre de crides i peticions individuals d'ajuda alimentària a les entitats benèfiques i als Bancs d'Aliments s'han multiplicat per quatre. A causa d'aquesta creixent demanda, i al bon acolliment de l'acció solidària, la Fundació ‘la Caixa’ ha decidit doblegar l'aportació amb un milió d'euros addicional. Això sumarà un total de dos milions d'euros, que es distribuiran entre els 54 Bancs d'Aliments associats en la Federació Espanyola de Bancs d'Aliments (FESBAL).\nL'objectiu de la campanya en favor dels Bancs d'Aliments és respondre, de manera excepcional, a l'emergència social derivada de la crisi sanitària, a més de cobrir la demanda habitualment atesa mitjançant les seues campanyes presencials, que s'han vist afectades per la situació actual.\nFins al moment, més de 16.000 donants s'han unit ja a la causa realitzant una aportació econòmica a través dels canals operatius de CaixaBank, per Bizum, en el número 38014, enviant un SMS amb la paraula «ALIMENTS» al 38014 o en la web www.ningunhogarsinalimentos.org, on la campanya continua oberta.\nUna xicoteta aportació, una gran ajuda\nAmb una aportació de tan sols 2 euros, els Bancs d'Aliments poden proporcionar els aliments bàsics per a una persona durant un dia sencer i, amb una contribució de 20 euros, una família xicoteta es manté tota una setmana. En aquests moments, els Bancs necessiten aprovisionar els estocs amb els aliments més bàsics i productes infantils, com la llet, atés que entre els usuaris hi ha 41.000 lactants.\nDavant la nova conjuntura, els Bancs d'Aliments han establit un dispositiu de serveis mínims després de la suspensió de les operacions presencials de recollida d'aliments i altres donacions. D'aquesta manera, per a mantindre les existències en els seus magatzems, necessiten augmentar substancialment la compra d'aliments, així com comptar amb donacions econòmiques per a pal·liar la falta de recursos. Les provisions del Banc d'Aliments són distribuïdes a través de les entitats assistencials i d'ajuda social que estan registrades i homologades oficialment per les administracions públiques.\nA Espanya, més de 10 milions de persones, el 21,5% de la població, es troben en risc de pobresa, segons la Xarxa Europea de Lluita contra la Pobresa i l'Exclusió Social (AROPE, per les seues sigles en anglés).\nDurant tot el mes de maig, es poden realitzar donacions a través de la xarxa de caixers automàtics de CaixaBank, que disposa de més de 9.000 repartits per tot el territori; a través de CaixaBank NOW, tant app com web; i del portal corporatiu de CaixaBank, per als no clients de l'entitat. Així mateix, es pot fer un donatiu mitjançant Bizum, en el número 38014.\nUna altra opció de col·laboració és a través de l'enviament d'un missatge de text amb la paraula «ALIMENTS» al 38014. També es podran realitzar aportacions en la pàgina www.ningunhogarsinalimentos.org\nMore in this category: « La crida de la il·lusió en LaLiga Genuine\tMés de 500 quilòmetres en favor de Creixem »


Què significa SCT-UR? -SCT-UR definicions | Abreviatura Finder\nInici › 6 cartes › SCT-UR\nQuè significa SCT-UR?\nEsteu buscant el significat de SCT-UR? A la imatge següent, podeu veure les definicions principals de SCT-UR. Si voleu, també podeu descarregar el fitxer d’imatge per imprimir o compartir-lo amb el vostre amic a través de Facebook, Twitter, Pinterest, Google, etc. Per veure tots els significats de SCT-UR, desplaceu-vos cap avall. La llista completa de definicions es mostra a la taula següent per ordre alfabètic.\nSignificat important de SCT-UR\nLa imatge següent presenta els significats més utilitzats de SCT-UR. Podeu baixar el fitxer d’imatge en format PNG per utilitzar-lo fora de línia o enviar-lo als vostres amics per correu electrònic.Si sou administrador d’un lloc web no comercial, no dubteu a publicar la imatge de les definicions de SCT-UR al vostre lloc web.\nTotes les definicions de SCT-UR\nCom es va esmentar anteriorment, veureu tots els significats de SCT-UR a la taula següent. Tingueu en compte que totes les definicions es llisten en ordre alfabètic.Podeu fer clic a enllaços de la dreta per veure informació detallada de cada definició, incloses les definicions en anglès i el vostre idioma local.\nSCT-UR sola canals transponedors freqüència ultrahigh receptor (EUA DoD)\nQuè significa SCT-UR per a text\nEn resum, SCT-UR és un acrònim o abreviatura que es defineix en llenguatge simple. Aquesta pàgina il·lustra com SCT-UR s'utilitza en els fòrums de missatgeria i xat, a més de programari de xarxes socials com VK, Instagram, WhatsApp i Snapchat. A la taula anterior, podeu veure tots els significats de SCT-UR: alguns són termes educatius, l'altre són termes mèdics i fins i tot termes informàtics. Si sabeu d'una altra definició de SCT-UR, contacteu amb nosaltres. L'inclourem durant pròxima actualització de la nostra base de dades. Si us plau, informeu-vos que alguns dels nostres acrònims i les seves definicions són creats pels nostres visitants. Per tant, el suggeriment d'Acrònims nous és molt benvinguda! Com a retorn, hem traduït l'acrònim de SCT-UR a espanyol, francès, xinès, portuguès, rus, etc. Podeu desplaçar-vos més avall i fer clic al menú d'idioma per trobar els significats de SCT-UR en altres idiomes 42.


Els bombers, traballant al lloc dels fets.\nEl trànsit a l’avinguda Carlemany d’Escaldes es va restablir ahir pels volts de les nou del vespre després que un tram restés tancat, des de dos quarts de sis de la tarda, pel vessament d’oli que va provocar el trencament d’un tub d’una màquina industrial. Al tancament d’aquesta edició els serveis del comú ja havien acabat els treballs de neteja a la zona afectada.\nEl tancament a la circulació va afectar el tram entre l’avinguda de les Escoles i Copríncep De Gaulle i els vehicles es van haver de desviar pel carrer Santa Anna, per la qual cosa durant unes hores van haver de circular contra direcció. També es va veure afectada la circulació en una zona de l’avinguda del Fener, concretament des del carrer Ciutat de Sabadell.\nEn un primer moment, els bombers van desplaçar-se al lloc dels fets per netejar la calçada amb sepiolita, un absorbent mineral natural que permet eliminar les restes d’oli esteses pel paviment. La previsió era que la neteja es prorrogués una hora perquè la sepiolita pogués absorbir completament tot el líquid vessat, segons va informar el comú d’Escaldes, però els treballs van allargar-se unes quantes hores més.


Projecte formatiu per a la millora de la detecció, prevenció i abordatge de casos de violència masclista en l’àmbit de la salut - UCF\nInici/Projecte formatiu per a la millora de la detecció, prevenció i abordatge de casos de violència masclista en l’àmbit de la salut\nProjecte formatiu per a la millora de la detecció, prevenció i abordatge de casos de violència masclista en l’àmbit de la salut\tucf\t2022-03-23T17:16:59+02:00\nUs presentem el nou mapa interactiu que recull totes les accions dissenyades fins el moment per al projecte formatiu per a la millora de la detecció, prevenció i abordatge de casos de violència masclista en l’àmbit de la salut.\nAquest projecte, liderat pel Departament de Salut de la Generalitat de Catalunya, s’està executant de forma conjunta per l’Institut Català de la Salut (ICS) i Unió Consorci Formació (UCF), essent voluntat d’ambdues institucions arribar per igual a tots els professionals sanitaris del territori, tant de l’àmbit públic com del concertat.\nAquest projecte està finançat amb càrrec als crèdits rebuts del Ministeri d’Igualtat (Secretaria d’Estat d’Igualtat i contra la Violència de Gènere).\nAccediu al microsite i fent clic sobre cada títol podreu descobrir el detall de cada una de les peces creades.\nEls cursos dels que disposem actualment són els següents, properament publicarem noves edicions subvencionades.\nAbordatge i detecció de la VM per a professionals de la salut en l’àmbit hospitalari\nCurs abordatge, prevenció, detecció i recuperació de la Mutilació Genital Femenina\nFonaments de la violència masclista en vers les dones


Viladecans Punt de Trobada: La dictadura de Primo de Rivera a Viladecans, 1923-1930 (2)\nLa dictadura de Primo de Rivera a Viladecans, 1923-1930 (2)\nPere Masallach i Monmany, al centre de la imatge, posa per al fotògraf a la seva casa de l’actual carrer de Pi i Margall, acompanyat de la seva germana, la seva néta Rosa i alguns membres de la família Comellas Guitart, l’any 1949. Autoria fotogràfica desconeguda\nEl general Primo de Rivera rebut durant una visita a la població aragonesa d’Alcanyís, a mitjan dels anys vint. Arxiu Històric Fotogràfic de Telefònica\nJa feia hores que s’havia desplaçat fins a la ciutat de l’Hospitalet de Llobregat per assistir a la solemne recepció que s’havia d’oferir al general Primo de Rivera, cap del Govern espanyol des de setembre de 1923. Era el matí del diumenge 17 d’octubre de 1926 i Pere Masallach, aleshores alcalde de Viladecans, formava part de la nombrosa comitiva que esperava l’arribada del dictador. Entre molts d’altres, s’hi trobaven també el cap regional d’Unió Patriòtica, Andreu Gassó i Vidal, el capità general de la regió militar, els governadors civil i militar de la província, a més dels alcaldes de Sant Feliu de Llobregat, del mateix l’Hospitalet, del Prat de Llobregat, de Molins de Rei, de Sant Boi de Llobregat, de Gavà i de Cervelló.\nCap al migdia va arribar finalment el Marquès d’Estella als carrers de l’Hospitalet, guarnits per a l’ocasió. Desplaçat tot el seguici fins a la Casa de la Vila i després dels parlaments del rector de la parròquia i del secretari de l’ajuntament local –el qual va llegir la darrera acta del Ple on es nomenava el dictador com a Fill Adoptiu de la localitat–, el general Miguel Primo de Rivera va prendre la paraula, tot indicant que l’esdevenidor de Catalunya i España havia de ser el de viure sempre unides sense divisions ni partidismes i que España havia de ser un jardí on existís diversitat de flors, les quals, conjuntament, formaven un pom bonic i flairós. En el seu discurs va acabar dient que a l’igual que hi havia ocells en un jardí que refilaven de forma diversa, hi havia en Espanya fills de la mateixa pàtria que parlaven català i vascuence, els quals havien de ser germans i viure agrupats sota un mateix cel.\nMentre assistia a aquell acte, Pere Masallach, de gairebé 60 anys d’edat, es trobava en el moment àlgid del seu mandat, com a màxima autoritat de Viladecans, durant el període de la dictadura. Lluny –temporalment i ideològicament parlant– restaven aquells temps de la primera dècada del segle on Masallach va tastar l’alcaldia, per primer cop, després de les eleccions municipals de maig de 1909. Llavors, Pere Masallach era candidat del republicanisme federal local i un dels portaveus d’aquells conjunt de veïns del poble –majoritàriament, jornalers i petits propietaris– que es congregaven sovint en el cafè d’en Jaume Bonet, a la carretera, on s’havia bastit a finals del segle XIX la Societat Recreativa La Fraternitat. Efectivament, cap a inicis de segle en Pere Masallach –conegut per tots els seus veïns com el Peret de l’Agustí–, era un representant dels anomenats “fraternos”; és a dir, dels republicans seguidors del diputat Josep Rubau Donadeu, que al poble estaven encapçalats pels veïns Baldiri Miernau i Monmany i Jaume Pugés i Masellach.\nEl perquè l’home republicà i federal del 1909, passà a ser l’alcalde de la dictadura primoriverista a Viladecans és una cosa que ara per ara no té una explicació clara. Tot i això, podem aventurar una hipòtesi que passaria per suposar una certa basculació ideològica conservadora del nostre protagonista, encara que situant-se al marge del catalanisme lligaire hegemònic, al poble, durant bona part de la segona dècada del segle XX. També podríem pensar que el que realment passava al Viladecans de l’època és que no hi havia una adscripció ben clara de la majoria dels veïns cap a posicions ideològiques rígides, sinó que el que més aviat existia eren sentiments de pertinença cap a bàndols oposats, del tot determinats per lligams de parentiu o per interessos econòmics de diversa índole.\nFos com fos, Pere Masallach semblava situar-se, cap a l’inici del període dictatorial, en una posició idònia, allunyat de les vel·leïtats republicanes de joventut, marginat dels interessos dels lligaires conservadors, però ben situat en defensa de les posicions d’ordre, jerarquia i pau social que el nou govern reclamava als dirigents locals. I així, arribem al 17 de març de 1924, data en què arribà a l’ajuntament una ordre emanada del Govern Civil, en què es procedia al cessament de l’ajuntament format el mes d’octubre de 1923 i al nomenament d’un de nou format per Pere Masallach, Jaume Térmens i Campderrós, Francesc Arnau i Pascual, Francesc Pau i Mas, Marcel·lí Calbet i Cendra, Jaume Pugés i Reguan, Francesc Tort i Nicolau, Baldiri Faura i Tetas, i Jaume Vila i Duran. Una ordre que tothom esperava després de la publicació, a inicis d’aquell mateix mes, de l’Estatut Municipal elaborat pel director general d’administració José Calvo Sotelo.\nEl nou ajuntament, constituït el 21 del mateix mes, elegiria Pere Masallach com a alcalde i Francesc Tort, Jaume Térmens i Francesc Arnau, com a primer i segon tinent d’alcalde i síndic procurador, respectivament. La resta de veïns esmentats en l’ordre del 17 de març, van ser considerats mers regidors sense presència en la Comissió Municipal Permanent, veritable òrgan de govern del poble durant tot el període de la Dictadura.\nAixí doncs, a partir de finals de març de 1924, es formà un ajuntament compost per nou regidors. Només Pere Masallach –durant els consistoris formats de 1909 fins a 1911–, i Francesc Tort –regidor de la minoria en els ajuntaments lligaires de Josep Bonich (1914-1917)– s’havien assegut abans en un Ple de l’ajuntament. La resta de regidors del període 1924-1930 eren nous en el càrrec i encetaven una etapa d’aparent aturada de les disputes partidistes dins del municipi. Malgrat tot, no creiem que fossin persones apolítiques: un cop d’ull a les fonts consultades admeten un comportament de l’ajuntament, totalment servil cap a les ordres generades des del Govern Civil o el delegat governatiu del partit judicial.\nFins i tot, creiem que part o la totalitat dels regidors de l’ajuntament impulsarien, o com a mínim estarien al cas dels intents de formació del grup de la Unió Patriòtica de Viladecans, engegada, segurament, també a mitjans de l’any 1924, sota la presidència del veí Joan Casellas i Miret. La mort de Casellas, però, dos anys després, deixà els ben segurs minoritaris upetistes del poble, sense la imprescindible direcció.\nEls maldats esforços dels caps comarcal i provincial d’U.P. de revitalitzar, posteriorment, la flama del grup local del partit, que havia nascut dels interessos dels de dalt i no a partir de la força del poble, explica no només la manca de suports viladecanencs cap a la Dictadura, sinó també la impossibilitat de Pere Masallach de tornar al poder local, després de la destitució de Primo de Rivera, de mans del rei, a inicis de 1930. La participació Pere Masallach en les primeres eleccions locals de la Segona República, només obtindria la minsa recompensa de ser regidor, per la minoria conservadora, entre 1931 i 1934, dins dels ajuntaments dominats per la força del catalanisme d’esquerres d’Esquerra Republicana de Catalunya.\nEl moment dels homes que havia representat la Dictadura de Primo de Rivera al poble, semblava conclòs. Només la dictadura franquista rescataria el nom d’algun d’ells: Pere Masallach, alcalde de 1939 a 1941 i regidor de 1939 a 1942; Francesc Arnau, regidor de 1939 a 1941; Marcel·lí Calbet, de 1941 fins a 1947; o Baldiri Faura, de 1945 a 1947. El nou estat, nascut del Alzamiento Nacional del 1936, reclamava la participació activa de gent d’ordre i ells ho eren.\nPosted by Equip de redacció on de desembre 19, 2013\nEtiquetes de comentaris: Núm. 71 - novembre 2013, Recerca històrica\nLa repressió de la postguerra i els avals del Man...\nVaga a la Camy, any 1969: cosa de capellans obrer...\nLa dictadura de Primo de Rivera a Viladecans, 192...\nInauguració de la Mostra de Pessebres a la Torre ...\nL’Alba-rosa col·labora amb la Marató de TV3


Estat d’alarma | BELLATERRA.CAT\nPosts Tagged ‘Estat d’alarma’\nPosted in Bellaterra, tagged Coronavirus, Desconfinament, Estat d'alarma on 1 Mai 2020|\n“En els municipis de menys de 5.000 habitants (com és el cas de Bellaterra), no hi haurà franges horàries i les activitats es poden fer sense limitació horària, respectant la distància entre persones”\nPassejant per la Via Verda del Vallès|BELLATERRA. CAT\nCCMA|TV3 Salvador Illa anuncia que es podrà fer exercici entre 6 i 10 del matí i 8 i 11 de la nit i que els menors de 14 anys hauran de limitar les sortides al carrer entre les 12 del migdia i les 7 de la tarda\nA partir de la mitjanit d’aquest dissabte, 2 de maig, es podrà sortir a passejar i fer exercici físic a l’aire lliure. El ministre de Sanitat, Salvador Illa, ha detallat en roda de premsa les franges horàries per a aquestes sortides, que afecten també les dels menors de 14 anys.\nFamília de Bellaterra fent exercici físic |BELLATERRA. CAT\nL’exercici físic caldrà fer-lo entre les 6 i les 10 del matí i entre les 8 del vespre i les 11 de la nit. L’esport a l’aire lliure, que haurà de fer-se individualment, es podrà fer una vegada al dia, sempre dins del municipi de residència.\nEn aquesta mateixa franja també podran sortir a passejar els adults, d’entre 14 i 70 anys, amb una persona amb qui convisquin. Aquests passejos es podran fer fins a una distància d’un quilòmetre de l’habitatge, tal com ha remarcat Illa:\n“El límit de distància per l’esport és el propi municipi i, per passejar, un quilòmetre del municipi”\nLes persones de més de 70 anys i aquelles dependents que hagin de sortir amb un cuidador ho podran fer entre 10 del matí i 12 del migdia i entre 7 i 8 del vespre. Aquests passejos es podran fer una vegada al dia i fins a una distància màxima d’un quilòmetre del domicili.\nCoincidint amb l’establiment d’aquestes franges horàries, la sortida al carrer dels menors de 14 anys queda limitada entre les 12 del migdia i les 7 del vespre.\nD’aquestes franges en queden excloses les persones que estiguin en aïllament o que presentin símptomes de coronavirus.\nEls municipis de menys de 5.000 habitants, sense franges\nEn els municipis de menys de 5.000 habitants no hi haurà franges horàries i les activitats es poden fer sense limitació horària, respectant la distància entre persones.\nA Catalunya, això significa que les franges horàries només s’estableixen en els 211 municipis que tenen més de 5.000 habitants, segons les dades de l’Idescat. Als 736 municipis restants no hi haurà limitació horària per sortir a fer esport o a passejar.\nIlla ha remarcat que, en totes les sortides, caldrà mantenir una distància entre persones d’almenys 1,5 metres\nCura d’horts no professionals, a partir de dissabte\nTambé a partir d’aquest dissabte, es permetrà la cura i recol·lecció dels horts no professionals. El BOE d’aquest divendres publicarà una ordre ministerial que permetrà els desplaçaments per cuidar un hort dins del mateix terme municipal o a una localitat adjacent.\nLa feina a l’hort haurà de fer-se individualment i només es podrà anar-hi acompanyat si és de persones amb discapacitat o de menors d’edat.\nHi haurà excepcions en el cas d’horts d’autoconsum o quan l’activitat impliqui tenir cura d’animals.\nIlla: “L’estat d’alarma ha funcionat”\nEl ministre de Sanitat ha apel·lat a la responsabilitat de tothom per mantenir l’estat d’alarma mentre sigui necessari i no córrer riscos que “no val la pena córrer”.\nSegons Illa, és un “fet objectiu” que l’estat d’alarma ha funcionat i, per aquest motiu, ha demanat que, per poder implementar adequadament el procés de desescalada, “fa falta restringir la lliure circulació” encara durant més temps.\nIlla ha dit que, el 14 de març, abans de l’entrada en vigor de l’estat d’alarma, l’increment diari de contagis era del 35% i, en les últimes 24 hores, ha estat del 0,6%.\nA punt per al pla de desconfinament\nA partir d’aquest dissabte 2 de maig, coincint amb el 50è dia d’estat d’alarma, els ciutadans poden sortir a passejar o a fer exercici de manera individual a l’aire lliure.\nEs tracta de la segona mesura per relaxar el confinament, després que, des de diumenge passat, els menors de 14 anys ja poden sortir de casa.\nPassat el cap de setmana, el dilluns es posarà en marxa el pla de desconfinament aprovat pel govern espanyol, dividit en quatre fases i que durarà almenys fins a finals de juny.\nEl govern espanyol ha confirmat que aposta finalment per les franges horàries per organitzar les sortides a partir d’aquest cap de setmana. D’aquesta manera, recull la proposta feta per moltes comunitats, com Catalunya.\nAquest dimarts, la Generalitat va presentar la seva proposta de vuit franges horàries, segons edats o activitats a fer.\nVergés creu que l’Estat fa seves “les tesis” de la Generalitat\nLa consellera de Salut, Alba Vergés, ha celebrat que el govern espanyol “vingui a les tesis” de la Generalitat i ha apuntat que l’establiment de franges horàries “és la segona o tercera vegada que han de rectificar”.\nSobre la polèmica pel pla de desconfinament, que té la província com a unitat territorial, Vergés ha insistit que el govern enviarà la informació a l’Estat per regions sanitàries perquè la província “no és una unitat territorial amb la qual treballem”.\nEn una entrevista amb Catalunya Ràdio, la consellera de Salut ha afirmat que el seu departament farà les propostes que calguin si detecten un comportament diferent de l’epidèmia per àrea bàsica de salut o per agrupació d’àrees, com va passar a la Conca d’Òdena.\nVergés també ha dit que la Generalitat en cap moment ha deixat de dialogar amb el ministeri de Sanitat, però ha retret al govern espanyol “la seva manera d’entendre l’estat d’alarma com una potestat per prendre decisions sense comptar amb la coordinació” amb les altres administracions.\nÚLTIMA HORA: El govern espanyol allargarà 15 dies més l’estat d’alarma pel coronaviru\nPosted in Bellaterra, tagged Covid-19, Estat d'alarma on 22 Març 2020|\nPedro Sánchez ha explicat la mesura a la conferència de presidents autonòmics i ara necessitarà l’aprovació del Congrés per fer-la efectiva\nCCMA|L’estat d’alarma s’allargarà 15 dies més, fins a mitjans d’abril. Així, l’estat d’alarma coincidirà amb la Setmana Santa que, aquest any acaba el dilluns de Pasqua, el 13 d’abril.\nÉs la intenció del govern espanyol, que ha explicat als presidents autonòmics que vol ampliar les mesures excepcionals dues setmanes més. Per fer-ho, però, necessita l’aprovació del Congrés dels Diputats. Tot fa preveure que Sánchez podrà aprovar la mesura sense gaire oposició.\nSànchez ha informat de la seva decisió d’allargar l’estat d’alarma als presidents autonòmics durant la reunió per videoconferència que s’està fent aquest matí. El cap de l’Executiu espanyol compareixerà davant els mitjans de comunicació quan finalitzi la reunió.El govern espanyol va decretar l’estat d’alarma dissabte 14 de març, després d’anunciar-lo el divendres 13 i d’un Consell de Ministres extraordinari que va durar set hores.Pedro Sánchez va comparèixer aquest dissabte al vespre per fer un balanç de l’aplicació de l’estat d’alarma, una setmana exacta després que entrés en vigència.\nEn una llarga intervenció de 50 minuts, Sánchez no va anunciar cap nova mesura ni canvis en cap de les que hi ha vigents, però sí va alertar la població que “el pitjor encara no ha arribat i ens hem de preparar”.Les mesures de l’estat d’alarma han estat polèmiques des del primer dia, amb l’oposició d’alguns governs autonòmics, especialment de la Generalitat. El president Torra ha reclamat, des del primer moment, mesures més dràstiques i un confinament total de la població catalana, alhora que denunciava que l’estat d’alarma fa perdre competències a la Generalitat per lluitar contra la pandèmia.


Balanç 4a setmana de la temporada de caça – Ajuntament d'Elx\nBalanç 4a setmana de la temporada de caça\nLa vigilància de les zones de seguretat continua malgrat el descens de queixes veïnals.\nEls dies 24 i 25 de novembre va continuar el dispositiu de la unitat de Medi Ambient de la Policia Local, i es va percebre una moderada quantitat d’infraccions i una notable reducció de telefonades veïnals seguint la tendència de la setmana anterior.\nDerramador, Daimés, la Baia o la Foia continuen sent alguns dels punts més controlats. És en aquesta última pedania on dissabte passat es van detectar la major part de les infraccions per realitzar l’activitat en zona de seguretat. La patrulla únicament va haver de recriminar l’actitud d’un individu que va fugir, amb l’arma carregada, en adonar-se de la seua presència, la qual cosa constitueix un greu risc per a la integritat física dels presents. En aquesta jornada es van intervenir fins a tres escopetes amb les corresponents denúncies als seus propietaris.\nDiumenge va resultar un dia de tranquil·litat, es va poder realitzar múltiples comprovacions a Ferriol, Torrellano i l’entorn del Clot de Galvany, sense major novetat. En la sala d’operacions no es va registrar cap requeriment ciutadà, i es va constatar d’aquesta manera l’efectivitat de l’operatiu des que es va obrir la temporada de caça.


Concert de Pasquines a Teatre Tarragona (Tarragona) a les 21:00 del 08 de Febrer del 2019\nConcert de Pasquines a Teatre Tarragona (Tarragona) a les 21:00 hores del 08 de Febrer del 2019\nPasquines Roba Estesa\nA Teatre Tarragona de Tarragona\nA Rambla Nova, 11, 43003 Provincia: Tarragona\nConcert solidari amb les lluites feministes. Pasquines es un projecte molt íntim i lligat a l´experiència de les sis dones que el conformen. Com un pasquí, escrit anònim de denúncia, pretén fer d´altaveu de reivindicacions anticapitalistes, ecologistes i de gènere, a través de la poesia i la música. Roba Estesa és un grup de música festiva i combativa nascut l’any 2011. Amb seu al Camp de Tarragona.Roba Estesa fusiona les músiques urbanes i festives amb la instrumentació i melodies folk. En l’àmbit textual, investiguen com parlar de les contradiccions quotidianes partint d’un marc teòric que enllaça les seves experiències des de l’esperit crític: el feminisme


Protestes a l’aeroport del Prat el 14 d’octubre contra la sentència del Procés. MANOLO GARCÍA\nBarcelonaLa resposta a la sentència de l’1-O ha tingut mil ulls. Pràcticament tothom que ha sortit al carrer tenia una eina a les mans, el mòbil, que li ha permès recollir proves de tot el que passava: les protestes, l’acció policial, les agressions... Les mobilitzacions fins i tot s’han pogut veure en streaming i molts han penjat les imatges en diferents plataformes. Ara bé, ¿qui garanteix que tot el que està penjat a la xarxa no serà eliminat? ¿Qui es preocupa de recollir tota la documentació que genera la mobilització ciutadana? ¿Com explicarem i demostrarem tot el que ha passat a mitjà i llarg termini?\n“Víctimes i victimaris no són els mateixos que l’octubre del 2017”, diu David Bondia, president de l’Institut de Drets Humans de Catalunya. Fa dos anys només es va posar en qüestió la intervenció de la Policia Nacional, però ara també hi ha queixes sobre els Mossos d’Esquadra. Bondia creu necessari conservar el material quan es vulneren drets humans, perquè poden ser proves. “Potser en un context polític i jurídic determinat hi ha proves que es poden tombar, però en un futur sí que es poden utilitzar. És el que van fer les Abuelas de Plaza de Mayo a l’Argentina. Van recollir proves i més tard [amb l’arribada de la democràcia] van anar a judici”, recorda Bondia. En aquest sentit, el president de l’Institut de Drets Humans considera que la feina dels arxivers és important: “Més que guardar les imatges, és important sistematitzar-les. Potser aïllades no ens donen gaire informació, però en conjunt poden evidenciar un patró de conducta en la repressió, demostrar si aquesta repressió va ser aïllada o si hi havia unes ordres”.\nLa qüestió és on guardar aquestes imatges. ¿En un servidor privat? ¿En un de públic? Fa dos anys, davant les incerteses, l’Associació d’Arxivers-Gestors de Documents de Catalunya va recollir més de 8 milions de tuits (no retuits) amb etiquetes relacionades amb l’1-O i va decidir allotjar-ho tot al servidor del col·lectiu nord-americà Documenting the Now, obert a tothom. Actualment l’Associació d’Arxivers també ha estat proactiva, a diferència de les institucions catalanes, i ha fet una crida per recollir la documentació. “Ara mateix molta gent penja vídeos i fotografies a les plataformes socials, però acostumen a ser privades i no les controlem: els propietaris ho poden eliminar tot quan vulguin”, explica Vicenç Ruiz Gómez, vocal de recerca de l’Associació d’Arxivers.\nArxiu Judici presos polítics


Notícies - Balanç de la gestió municipal i protecció de la biodiversitat\nImatge d'arxiu de l'entrada al Bosc de Volpelleres / Foto: Google Maps\nel 17/juny Xavier Bona Cartes dels lectors PDF\nDavant de les greus imprecisions exposades per l'alcaldessa, cal recordar que l'informe de Protecció Civil no va ser una galleda d'aigua freda, ja que venia motivat pel desistiment del compromís del cobriment de la via, el qual va permetre construir l'institut. Aquest desistiment sí que va ser una sorpresa i el van fer d'amagat, com les obres de la fase 1 (vacances del 2019) que han destrossat 4.500 metres quadrats de bosc, encimentant i suprimint tota la vegetació, 500 arbres adults inclosos. Ara ve la segona fase, amb una passarel·la per sobre la riera, sobre pilons de ciment que afecten fins i tot l'aqüífer.\nI ara ens volen fer creure que no es talen arbres sinó que es trasplanten i que es recupera tot, però en el seu pla de 'compensació' que han pressupostat, no es trasplanta cap arbre de més de 45 cm de perímetre (els més útils per preservar els hàbitats d'ocells i petits mamífers), entre ells l'únic roure catalogat i de més de cent anys. Els mateixos informes ambientals de l'Ajuntament i de l'Oficina Territorial d'Acció i Avaluació Ambiental (OTAAA), ja indiquen que els danys a l'ecosistema seran irreparables (no es trasplanta un ecosistema!).\nEl bosc de ribera i mediterrani no es valora per l'edat ni el tipus d'arbres, sinó per la seva necessària contribució i preservació de la biodiversitat, la qual està actualment en forta davallada i és urgent preservar-la i posar-hi més metres quadrats per regenerar els boscos de forma natural, no menys.\nXAVIER BONA és biòleg


Han sigut furtades 36 paperetes del número 23.757 de l'Associació Extremenya de Puçol\nInici Turisme / Comerç Han sigut furtades 36 paperetes del número 23.757 de l'Associació Extremenya de Puçol\nPer segona vegada en poc temps, un altre talonari amb participacions de loteria de la pròxima Grossa de Nadal ha sigut robat a Puçol. Esta vegada en la Urbanització Alfinach, un total de 36 paperetes del número 23.757, que pertanyen a l'Associació Extremenya de Puçol. Les paperetes furtades van del número 0864 al 0900.\nDiumenge passat dia 11 de desembre es va produir un robatori en l'interior d'un vehicle situat en l'Avinguda Josep Alfonso de la Urbanització Alfinach de Puçol. El seu propietari, Miquel Yerpes Navarro, ha denunciat davant la Guàrdia Civil que entre els objectes sostrets es trobava un talonari amb 36 participacions de loteria del pròxim dia 22 de desembre, que pertanyien a l'Associació Extremenya de Puçol.\nEs tracta de la numeració que va del 0864 al 0900 del número 23.757, de l'Associació Extremenya\nEs tracta de la numeració que va del 0864 al 0900 del número 23.757, un total de 36 paperetes (de les 50 que conté el talonari) que encara no s'havien venut i que costaven a 5 euros cadasquna.\nSi alguna persona té alguna información al respecte ha de dirigir-se a les dependències de la Guàrdia Civil de Puçol o a l'Associació Extremenya de Puçol Horta Nord, situada en el Carrer Joanot Martorell 6, baix.\nDavant la proximitat de la data de celebració del sorteig de Nadal, els afectats volen alertar els veïns perquè estiguen atents a la numeració i no compren estes paperetes robades. Així mateix, s'està intentant comunicar i difondre este lamentable fet amb la màxima agilitat possible.


Aquest vespre l’alcalde en funcions de PLF rebrà l’Ajuntament de PLF l’equip de l’Amateur de futbol del nostre municipi. El consistori vol homenatjar als jugadors que han aconseguit una de les fites històriques del club local de futbol, després de guanyar la lliga del grup 16è de la 3a catalana. Això a més, els ha obert la porta de l’ascens de categoria a la 2a catalana.\nDemà dissabte, a més, el CD Palafolls acomiadarà la temporada amb la seva festa anual, que començarà amb el torneig Laureano Moreno, que enguany arriba a la 13a edició. Moreno va ser impulsor i mentor del futbol base al nostre municipi. Els partits es duran a terme al Palastadium Lluís Moner, i hi haurà activitats al llarg de tot el dia, entre elles, un dinar a preus populars.\nD’altra banda comença el tram final de la temporada d’atletisme, i tres atletes palafollenques han aconseguit arribar a la fase prèvia a la final. Aquest dissabte Ainhoa Fitó i Núria Escudero lluitaran per guanyar-se una plaça a la final dels 1.000 metres llisos en la categoria Benjamí. De les 50 atletes que correran la prova, només 16 tindran la opció de disputar la final, que es farà la setmana següent a Castellar del Vallès.\nEn la categoria Cadet, serà Vanesa Mateos qui representarà l’atletisme palafollenc. Ho farà més endavant, el dia 14, a Granollers. El responsable del club d’atletisme, Jordi Fitó, explicava aquesta setmana al programa En Joc de RP, que les bones marques aconseguides per les dues benjamines, els fan ser molt optimistes amb els resultats.\nD’altra banda, PLF acollirà aquest mateix dissabte el comiat de la temporada de bàsquet.\nEl Club de PLF ha preparat partits al Palauet, amb barra de bar i activitats i la presència dels seus equips.\nArticle anteriorGran participació dels escolars a la Diada de la lectura de Pineda\nArticle següentMalgrat crea una nova plaça a l’entrada del poble


ELPERIODIC.COM - 06/05/2022 | Fotograf: Àlex Oltra\nUna iniciativa conjunta del departament de Cultura i el Centre Internacional de Gandia de la UV, que pretén servir d’impuls i suport als gandians i a les gandianes d’entre 18 i 30 anys que vulguen exposar les seues obres per primera vegada\nEls treballs seleccionats es mostraran durant 30 dies màxim a la Sala Tossal. Els autors/res rebran una dotació econòmica de 300 euros per l’adquisició de les obres per part de l’Ajuntament, que les inclourà en el Fons Artístic Municipal\nLes persones interessades es podran inscriure a través de laprimera.artjove@gandia.org fins a l’ 1 de juny a les 14.00 h\nAquelles persones que vulguen inscriure’s ho podran fer a través del correu laprimera.artjove@gandia.org fins a l’ 1 de juny a les 14.00h. A més, les bases i el formulari que hauran d’omplir es troba a la web de cultura.gandia.org. En cas que es tinga alguna incidència es podrà contactar amb l’Ajuntament, la Universitat o els comptes de xarxes socials d'ambdós institucions. Per a rebre més informació sobre la convocatòria es podrà consultar la web del departament de Cultura i els perfils de xarxes.


L’Oficina Tècnica de l’Avellana es posa en marxa amb el repte de revaloritzar el conreu – Constantí Ràdio\nL’Oficina Tècnica de l’Avellana es posa en marxa amb el repte de revaloritzar el conreu\n“Avellana és sinònim d’identitat i n’hem de garantir el futur del sector i situar l’avellana en el lloc que li pertoca”. Així s’ha manifestat la consellera d’Agricultura, Ramaderia, Pesca i Alimentació, Teresa Jordà, avui a l’Escola Agrària Mas Bové de Constantí, on ha presentat l’Oficina Tècnica de l’Avellana. El Pla estratègic de valorització de l’avellana fixava els objectius necessaris per posar en valor la producció i garantir la viabilitat econòmica de l’avellana. Jordà ha explicat que, per aconseguir-ho, calia crear un òrgan que coordinés el desenvolupament d’aquestes accions i, per això, s’ha creat l’Oficina de l’Avellana, que treballarà de manera vinculada amb el sector. Així, ha incidit en el fet que “aquest és un compromís assolit en què hi estem treballant a fons per treure l’avellana de la crisi que pateix fa anys”.\nL’Oficina Tècnica promoguda pel Departament està coordinada pel centre tecnològic Eurecat i duu a terme sis grans accions estratègiques que suposen la creació d’un panel de tast, un pla d’acompanyament i millora empresarials, el foment de l’organització d’esdeveniments, el llançament de campanyes de foment del consum d’avellana, la promoció a les escoles i la millora de l’organització del sector.\nLa Policia Local aixeca 10 actes per incompliment de les mesures de contenció de la Covid-19


9 abril, 2019 - La Veu de Llíria\nLa campanya “Anem al teatre” 2019 acosta als escenaris a més de 3.100 escolars de Llíria\nLa Veu de l'EscolaPor LaVeudeLliria 9 abril, 2019 Deja un comentario\nL’alumnat de Primària, ESO i Batxillerat de Llíria està disfrutant de les representacions del programa “Anem al teatre”. Un any més, la regidoria de Cultura de l’Ajuntament de Llíria, juntament amb altres municipis, impulsa este cicle que acostarà les arts escèniques a més de 3.100 escolars de la localitat, amb un àmplia varietat d’obres teatrals.…\nFina Pérez: Carmen Agustí, una dona a l'”Agrupación independente de Llíria”\nLa Veu Oberta, Lletres de donaPor LaVeudeLliria 9 abril, 2019 1 comentario\nCARMEN AGUSTÍ SILVESTRE. UNA DONA A L’ “AGRUPACIÓN INDEPENDIENTE DE LIRIA” (1979-2019, 40 anys d’ajuntaments democràtics) D’una família de hàbils fusters, molt coneguts a Llíria, va néixer el 20 de juny del 1938 CARMEN AGUSTÍ SILVESTRE, a poc menys d’un any perquè acabara la Guerra Civil. El seu pare era Diego “el Fuster”, la…\nCultura, MúsicaPor LaVeudeLliria 9 abril, 2019 Deja un comentario\nL’Escola de Música del Clarín incorpora la metodologia Suzuki, en una aposta per millorar l’ensenyament dels instrumentistes de corda, amb la col·laboració de l’escola Música Temprana (Escola Suzuki de València), que compta amb més de 30 anys d’experiència en la implantació d’este revolucionari mètode. La presentació de la metodologia tindrà lloc el pròxim dissabte 13…


La façana fluvial, guanyadora als primers pressupostos participatius - adamtomas.cat\nAmb 3.896 punts, la rehabilitació de la façana fluvial ha estat el projecte guanyador del procés de pressupostos participatius Tu fas Amposta! Aquest projecte, que contempla actuacions de millora de la façana fluvial en especial des del pont cap a la descàrrega del Canal, va ser votat per 1383 persones en una de les quatre posicions. És, a més, la proposta que va ser escollida més cops com a primera opció, fet que l’ha convertit en la proposta guanyadora. Així, dels 1383 persones que la van votar, fins a 528 la van escollir en primera opció i li van donar la puntuació màxima (4 punts); 340 persones la van escollir en segona opció (3 punts); 249 en tercera opció (2 punts) i 266 en quarta (1 punt). “Al pressupost del 2019 ja incorporarem aquests 150.000 euros per a poder començar amb la recuperació d’aquesta part de la façana fluvial”, ha dit l’alcalde d’Amposta, Adam Tomàs, tot recordant que aquest projecte complementarà el que ja fa prop de dos anys va engegar el consistori amb la recuperació de l’arc gòtic de la façana i la neteja de la part que va des d’aquest arc cap a la desembocadura del riu Ebre.\n“Malgrat que aquest és el projecte guanyador, amb els pressupostos participatius tenim també un rànquing de projectes que interessen a la gent i que ens ajudaran a prioritzar altres actuacions”, diu l’alcalde. Així, donar continuïtat al passeig Canal va ser la segona proposta amb més punts (fins a 3.772). En aquest cas, 1.504 persones van votar aquesta opció, però la majoria ho va fer amb segona opció (462) o en tercera opció (405 vots). Només 313 la van votar en primera opció donant-li els 4 punts. La tercera proposta amb més puntuació ha estat la de vegetar i ombrejar les zones verdes, amb 3.287 vots. En aquest cas, fins a 1410 persones van votar aquesta proposta (350 en primera opció; 379 en segona opció; 369 en tercera opció i 312 en quarta opció).\nQuant a participació, tal i com ja va avançar l’endemà del tancament del procés, fins a 2.275 persones majors de 16 anys empadronades actualment a Amposta van participar al procés de pressupostos participatius, xifra que representa un 13,01% del total de 17.390 persones. “Estem molt satisfets amb aquesta xifra perquè altres processos similars d’altres municipis se situen en participacions del 5%, i de fet aquesta és la xifra que ens deien els experts com a exitosa”, diu l’alcalde, tot posant en valor la tasca que s’ha fet per apropar la votació als punts a les entitats i els espais amb afluència de gent, com Expoclick o la Fira de Mostres.\nD’altra banda, l’alcalde també explica que “en el disseny de procediment vam permetre que també votessin els majors de 16 anys que havien estat empadronats els últims 5 anys a Amposta; això eren 3.431 persones”. “D’aquestes, 37, és a dir, un 1%, han votat”, clou l’alcalde.


CiutatHotels a Barcelona, Mollet del Vallès i Granollers\nCiutatHotels a Barcelona, Mollet del Vallès i Granollers.\nAprofita les REBAIXES del 20%\nper viatjar tot l'any\nWeb Oficial CiutatHotels\nA Barcelona, Mollet del Vallès i Granollers\nCiutat Hotels és la cadena hotelera que està sempre al teu servei ... i una manera de viure per als viatgers exigents. Cadascun dels nostres hotels és una experiència en la qual viuràs la nostra autèntica passió per atendre't com tu mereixes. Què necessites? Deixa volar la teva imaginació: a Ciutat Hotels treballem amb la màxima professionalitat i atenció.\nEls nostres hotels a Barcelona, Mollet del Vallès i Granollers es troben en ubicacions que són a prop de tot. I en tots aquests destins trobaràs la mateixa voluntat de servei. Coneix els nostres hotels: et trobes a la web oficial de Ciutat Hotels. És aquí la web en la qual posem a la teva disposició el millor preu online i les millors condicions per a totes les teves reserves d'hotel.\nLa gastronomia a Ciutat Hotels és una de les nostres passions que vivim i compartim amb els nostres viatgers. Els nostres hotels et conviden a viure moments que resulten deliciosos mentre estàs de viatge.\nCrack Sports Club és el fitness center de Ciutat Hotels, un club familiar en el qual volem cuidar tot tipus de detalls per oferir-te un ambient acollidor i tranquil en el qual poder posar en pràctica totes les teves inquietuds esportives.\nCiutat Hotels és el teu partner ideal de turisme MICE per la seva completa oferta de serveis i instal·lacions per als clients corporatius.\nL'opinió dels nostres clients és la nostra millor garantia, visita el nostre Social Wall per quedar convençut de l'excel·lent qualitat dels nostres hotels.\nEls nostres Hotels a\nLes millors ofertes i preus només en el lloc web oficial\nAprofita'n d'un 35% menys!\nC/ Turó d’en Bruguet, 2. 08402. Granollers, Espanya\nNo us perdeu mai les vendes i promocions\nEnviant el seu email està acceptant la Avís legal


El segon dia de Cruïlla tampoc no registra aglomeracions\nPúblic accedint a la zona de testos d'antígens del Festival Cruïlla | ACN\nEl festival inicia la seva segona jornada sense cues\nEl festival Cruïlla pot presumir, de moment, d’una bona organització pel que fa a la gestió dels cribratges massius i les entrades per accedir al Parc del Fòrum. Aquest divendres, la situació era la mateixa que la d’ahir dijous: uns cinc minuts des que s’entra al Centre de Convencions Internacional de Barcelona (CCIB) per intercanviar l’entrada digital per una polsera, realitzar-se el test i sortir de l’edifici; i 15 minuts d’espera a l’exterior més per obtenir el resultat del test. En total, la gent no ha d’esperar més de 20 minuts per entrar al recinte.\nCal veure si el públic del festival farà més bondat aquest divendres respecte una de les mesures més importants d’aquesta edició: l’obligatorietat de dur la mascareta posada en qualsevol moment. Tot i que tothom que accedeix al Fòrum s’ha fet prèviament un test, es poden donar casos de falsos negatius.\nAquest dijous es van poder veure alguns assistents no portaven posada la mascareta. El festival reserva una zona propera a l’escenari per vigilar amb microscòpic que tothom porti posat el tapaboques, amb vigilants voltant per l’espai. Però fora d’aquest perímetre, hi ha moltes persones que no la porten posada.


Estem fotuts... però ens en podem sortir: El proper 9J sortim al carrer per Catalunya\nPublicat per Fallen a 10:24\nAnònim 6 de juliol de 2011 a les 10:29\nSegur que s'ho passen pel forat del KUL.\nFallen 6 de juliol de 2011 a les 10:41\nA vegades penso que tenim el que ens mereixem i si tenim aquests polítics que es passen això i més pel forat del cul, és perquè nosaltres majoritàriament ho hem decidit així.\nAixí que cal ser tossut, anar a la manifestació i tenir ganes de canviar les coses.\nAnònim 6 de juliol de 2011 a les 14:10\nD'acord, hi anirem; jo i les meves filles, que no ho comprenen del tot, però s'hi juguen el futur.\nPerò, alerta, si aquesta vegada no passa de ser un passeig d'indígenes folclòrics, emigrem a Euscadi.


Blanca Carazo, responsable de Programes i Emergències d'UNICEF Comitè Español | Consumer\nBlanca Carazo, responsable de Programes i Emergències d’UNICEF Comitè Español\nAl món hi ha 161 milions de nens menors de cinc anys amb desnutrició crònica\nData de publicació: Divendres, 20deNovembrede2015\nAmb motiu del Dia Universal del Nen, que se celebra avui dia 20 de novembre, no cal oblidar la realitat dels 161 milions de nens menors de cinc anys amb desnutrició crònica (que no es pot tractar) i dels 17 milions que encara sofreixen desnutrició aguda greu (més puntual i es pot tractar). Per això, la lluita contra aquesta problemàtica segueix sent un dels eixos del treball d’UNICEF Comitè Español. Un exemple d’això, assegura Blanca Carazo, responsable de Programes i Emergències d’aquesta organització, és que “en 2014 vam donar tractament a 2,3 milions de nens que tenien desnutrició aguda severa en situacions d’emergència”. La solució, tal com explica en aquesta entrevista, “de vegades passa per una aportació de dos euros, amb la qual es poden tractar a dos petits amb desnutrició aguda severa durant un dia”. Per aquest motiu, per a aquesta jornada, Belén insisteixi que “Ara no podem parar, hem de seguir contribuint perquè es compleixin tots els drets del nen a tot arreu”.\nQuins són les principals causes de la desnutrició infantil?\nLes causes de la desnutrició tenen a veure amb tres factors. En primer lloc, la falta d’accés a aliments adequats, tant quant a quantitat com a qualitat, que pot ser perquè un nen no menja prou o perquè menja sol cereal; no té una alimentació completa i variada. En segon lloc, la intervenció sanitària; si un petit té infeccions recurrents i no rep una atenció adequada, això deteriora el seu estat nutricional. I finalment, tot el que té a veure amb aigua, sanejament i entorn sa; la falta d’aigua en bones condicions o unes latrines i entorn d’higiene pot generar que els nens pateixin diarrea, pèrdua de líquids i, per tant, falta de nutrició. Tot això també està relacionat amb les situacions de pobresa.\nQuins tipus de desnutrició existeixen?\n“La desnutrició aguda és més greu però més puntual, i es pot tractar”Existeixen diversos tipus de desnutrició. La desnutrició crònica és un retard en el creixement, una forma de desnutrició que no es pot tractar. Si un nen durant els seus primers 1.000 dies, que van des de l’embaràs fins als dos anys de vida, no rep els nutrients adequats, queda danyat en el seu desenvolupament físic i intel·lectual. Són menors que s’emmalalteixen amb més facilitat, més baixets per a la seva edat i amb més dificultat d’aprenentatge. La desnutrició aguda és més greu però més puntual, i es pot tractar. Es deu al fet que en un moment donat hi ha una falta d’aliment, per exemple durant una sequera (com a la zona del Sahel o Banya d’Àfrica) i són episodis en els quals els nens no tenen accés a aliments. La desnutrició aguda pot ser greu o moderada. La greu és quan la falta de nutrients arriba a una situació en la qual els petits perden l’apetit, no mengen, tenen inflor i sofreixen una malaltia en estat avançat.\nA quants nens afecta la desnutrició al món?\nAl món hi ha 161 milions de nens menors de cinc anys amb desnutrició crònica. I amb desnutrició aguda hi ha 51 milions, dels quals 17 milions amb una desnutrició aguda greu que pot posar en perill la seva vida.\nQuins són els països afectats de manera més greu?\nOn més petits amb desnutrició hi ha és en l’Àfrica Subsahariana, on estan aproximadament un terç dels 161 milions de menors amb desnutrició crònica. A Àsia, hi ha sobretot a Índia i Bangladesh, que reuneixen més població infantil. I també a Amèrica Llatina és cridaner el cas de Guatemala, on la desnutrició crònica aconsegueix unes taxes elevades, entorn del 40%, igual que a Níger (Àfrica); això vol dir que de cada deu nens quatre tenen desnutrició crònica.\nEs podria considerar-la com una de les principals causes de mortalitat infantil?\nEl 8% dels nens que moren abans de complir els cinc anys és per desnutrició aguda greu, bé per una causa directa o per una altra malaltia. La desnutrició fa que els petits siguin més vulnerables a altres malalties, com la malària, la pneumònia o la diarrea, que estan relacionades amb aproximadament la meitat de les morts dels menors de cinc anys. Els nens tenen menys recursos i defenses per superar aquestes malalties.\nÉs cert que els nens arriben a menjar sorra? Per què ho fan?\nEn un centre de recuperació nutricional a Mauritània, la mare d’un nen que s’estava recuperant d’una desnutrició aguda greu ens va transmetre un missatge d’esperança: “El meu fill ja no menja sorra perquè ara ja està bé”. Això no vol dir que sigui alguna cosa habitual ni estès, però s’han donat casos en què la falta d’aliment dels petits els porta a buscar l’aportació de sals minerals a la terra o xuclant pedres. Es dona fins i tot en nens amb anèmia i en mares embarassades.\nArribem a Espanya a situacions de desnutrició?\nEn l’últim estudi que hem fet sobre la situació de la infància a Espanya, veiem que un 30% dels nens està en risc d’exclusió, la qual cosa suposa que no tenen accés a una alimentació adequada. No estem parlant, per descomptat, dels graus de desnutrició que puguem trobar en altres països, però hi ha un risc per als petits que no estan tenint l’aportació de proteïnes o aliments frescos, i això va a incidir en el seu desenvolupament i la seva salut.\nQuines intervencions i desafiaments afronten des d’UNICEF davant el tractament de la desnutrició?\n“En 2014, UNICEF va donar tractament a 2,3 milions de nens que tenien desnutrició aguda severa en situacions d’emergència”Nosaltres treballem en tots els països amb programes de tractament nutricional. En primer lloc, des de la prevenció amb accions concretes com la lactància materna i hàbits de bona alimentació. També treballem la part d’accés a aliments i una nutrició suficient i de qualitat, accés a una atenció sanitària i programes d’aigua i sanejament. Recolzem el seguiment nutricional dels nens i el tractament. Tenim centres d’atenció nutricional on els petits poden rebre la medicació que necessiten en cada cas. Una de les eines més eficaces són els sobres d’aliment terapèutic que estan fets amb pasta de cacauet, que permeten una recuperació ràpida en la majoria dels casos amb desnutrició aguda greu. Treballem amb nens en situació d’emergència, catàstrofe o conflicte que pot produir un repunt de desnutrició. Fem seguiment de com estan els petits, aportem suplements nutricionals i tractem als quals més ho necessiten. En 2014, UNICEF va donar tractament a 2,3 milions de nens que tenien desnutrició aguda severa en situacions d’emergència.\nQuè pot fer la ciutadania per combatre la desnutrició?\nAlguna cosa fonamental és que es conegui la situació dels nens en molts llocs del món. També és de gran ajuda qualsevol contribució econòmica, com a soci o amb un donatiu, als programes que UNICEF o altres organitzacions que duem a terme programes per combatre la desnutrició. La solució de vegades passa per una aportació de dos euros, amb la qual es poden tractar a dos nens amb desnutrició aguda severa durant un dia, i de 50 euros, que suposa un tractament complet per a un nen que dura entre quatre i sis setmanes.\nEn el Dia Universal del Nen d’aquest 20 de novembre, quina crida fan des d’UNICEF per seguir avançant en el compliment dels drets del nen?\nCal posar en valor els avanços ja realitzats: per exemple, ha disminuït la mortalitat infantil, s’ha augmentat l’accés a l’educació i s’ha reduït la desnutrició crònica entre 2000 i 2013 d’un 33% a un 25%. Sabem com millorar els drets del nen i el seu compliment. El nostre lema és “Ara no podem parar, hem de seguir contribuint perquè es compleixin tots els drets del nen a tot arreu”.


Patrick Mofokeng | citizenjoel\nArxiu d'etiquetes: Patrick Mofokeng\nPosted on Agost 9, 2020 by citizenjoel\nAvui, dia 9 d’agost de 2020, podreu veure a TV3 a les 15:49 aquesta pel·lícula de Clint Eastwood. Es basa en el llibre homònim de John Carlin.\nEl film se situa l’any 1990 quan Mandela (Morgan Freeman) arriba a la presidència de Sud-àfrica. La narració mostra els esforços de Mandela per convertir l’equip de rugbi, els Springboks capitanejat per Francois Pienaar (Matt Damon) en un símbol de la unió del país entre negres i blancs després de la caiguda de l’apartheid.\nEl director va explicar en una entrevista que, segons el seu punt de vista, el paper de Mandela en la reconciliació a Sud-àfrica: “Va demostrar una gran saviesa a l’hora d’incorporar l’esport per reconciliar el seu país. (…) Sabia que la població blanca i la negra, en definitiva, haurien de treballar juntes com a equip o el país no tindria èxit, de manera que va mostrar molta creativitat en usar un equip esportiu per aquesta finalitat”. Una gran pel·lícula sobre la figura de Nelson Mandela i també sobre com l’esport pot tenir un impacte positiu en la societat.\nPublicat a Avui us recomanem\t| Etiquetat Adjoa Andoh, Anthony Peckham, apartheid, Clint Eastwood, esport, Invictus, John Carlin, Julian Lewis Jones, Leleti Khumalo, Marguerite Wheatley, Matt Damon, Matt Stern, Morgan Freeman, Nelson Mandela, Patrick Mofokeng, rugbi, Scott Eastwood, Tony Kgoroge | Deixa un comentari\nPosted on febrer 14, 2019 by citizenjoel\nAvui, dia 14 de febrer de 2019, podreu veure a La1 a les 22:40 aquesta pel·lícula de Clint Eastwood. Es basa en el llibre homònim de John Carlin.\nPosted on Juliol 22, 2018 by citizenjoel\nAvui, dia 22 de juliol de 2018, podreu veure a La1 a les 22:05 aquesta pel·lícula de Clint Eastwood. Es basa en el llibre homònim de John Carlin.\nPosted on Desembre 24, 2017 by citizenjoel\nAvui, dia 24 de desembre 2017, podreu veure a TV3 a les 15:50 aquesta pel·lícula de Clint Eastwood. Es basa en el llibre homònim de John Carlin.\nPosted on Setembre 7, 2017 by citizenjoel\nAvui, dia 7 de setembre de 2017, podreu veure a TV3 a les 22:35 aquesta pel·lícula de Clint Eastwood. Es basa en el llibre homònim de John Carlin.


El Vallès Occidental bonificarà la reconstrucció de naus industrials\nPolígon industrial a Rubí, al Vallès Occidental FOTO: Lluís Llebot\nGairebé una de cada tres naus industrials de la comarca són d'abans del 1980\nper Redacció VIA Empresa 25 de setembre de 2018 09:33\nEl Vallès Occidental vol establir en els municipis de la comarca una bonificació del 95% en l’Impost de Construcció i Obres per a la reconstrucció i rehabilitació de les naus industrials. L'objectiu és avançar en la reindustrialització i renovació d'una zona tradicionalment molt industrial però que en els últims anys està quedant obsoleta.\nLa proposta ha sorgit de la Taula de fiscalitat local i simplificació administrativa del Consell Comarcal del Vallès Occidental, integrada pels ajuntaments i que compta amb la participació dels agents socioeconòmics del Pacte per la Reindustrialització. El grup ha elaborat una guia amb informació legal per tal que els municipis puguin establir aquesta bonificació d'una manera homogènia en les ordenances fiscals de 2019.\nLa bonificació es preveu per la reconstrucció, enderroc i construcció de naus industrials o per la seva rehabilitació i manteniment.\nConstruccions de fa més de 40 anys\nEl Vallès Occidental té 114 polígons d’activitat econòmica dedicats a ús industrial, terciari o mixt, el que suposa el 87% del total. La llarga tradició industrial de la comarca significa també un parc d’immobles més envellit, amb un 28% dels edificis industrials construïts abans del 1980.\nEl Pacte per la Reindustrialització del Vallès Occidental, constituït l’any 2014, vol ser un instrument de cooperació territorial públic-privat configurat pels ajuntaments de la comarca, les organitzacions sindicals, les organitzacions patronals, les cambres de comerç, les universitats i centres tecnològics amb l'objectiu de fer del Vallès el centre i referent industrial de Catalunya.


Detingut per haver apunyalat un jove en una discoteca de Lloret de Mar\nLa víctima va rebre tres ganivetades, una de les quals li va afectar un pulmó\nEls Mossos d'Esquadra van detenir divendres un jove holandès, de 29 anys, acusat d'haver clavat tres ganivetades a un compatriota durant una baralla en una discoteca de Lloret de Mar. El sospitós ha ingressat a la presó. La víctima va ser atesa d'urgència a l'hospital comarcal de Blanes perquè una de les ferides li va afectar un pulmó. Els fets van tenir lloc divendres a la matinada, després que per causes que no se saben cinc nois holandesos van començar a discutir a l'interior de la discoteca Tropic's. El personal de seguretat del local va alertar els Mossos d'Esquadra, que s'encarreguen de la investigació.\n+ El retrat robot d'un dels sospitosos d'estar implicats en la mort d'un home el 12 de juliol a Lloret de Mar.\nDivendres passat, cap a les dues de la matinada, diversos agents dels Mossos d'Esquadra que patrullaven per Lloret van rebre l'alerta que hi havia un jove ferit a la discoteca Tropic's. El noi havia rebut tres ganivetades, una a la zona femoral i les altres dues al pit. Una de les punyalades era a tocar del cor. L'altra havia afectat una costella i havia provocat que la fulla de la navalla es trenqués a dins del cos de la víctima. El jove va ser traslladat a l'hospital comarcal de Blanes, on el van atendre d'urgència perquè li havia entrat aire en un pulmó.\nEls Mossos van anar a la discoteca, situada a l'avinguda Just Marlés de Lloret, i el personal de seguretat els va explicar que cinc joves holandesos havien discutit a l'interior del local i que un d'ells havia atacat un dels nois amb una navalla. Els mateixos encarregats van assenyalar un jove com a suposat autor de l'agressió. Els agents van detenir aquest turista per un delicte de lesions, però la investigació posterior va permetre desvincular-lo de l'agressió i identificar-ne un altre com l'autor de l'apunyalament. Els Mossos van detenir aquest segon jove, de 29 anys, el mateix divendres. En el moment de la detenció, els agents li van trobar l'arma amb la qual hauria atacat la víctima. Se l'acusa d'un delicte de lesions. Després de declarar davant del jutge, el jove va ser empresonat a Girona.\n>Continua la recerca\n>Detingut per haver apunyalat un jove en una discoteca de Lloret de Mar


S’acaba el marge per a l’hidra de Junts per Catalunya\n"Bots i barrals" és un espai d'anàlisi política i d'opinió que es publicarà cada dilluns, dimecres i divendres · El d'avui, és el segon article de la secció\nActualització: 15.10.2021 - 12:30\nAquests dies es veuen molt clarament les conseqüències de la victòria orgànica del sector més partidista i més pragmàtic de Junts per Catalunya, consumada amb la mà de ferro de Jordi Sànchez a l’hora de pactar el pla i la composició del govern. La legislatura passada, amb els presoners polítics encara a la presó i amb Quim Torra de president, el sisme del conflicte nacional, o de l’aparença de conflicte, encara vibrava prou perquè a Junts li bastés la retòrica rupturista per a aguantar-se com una proposta política amb possibilitats electorals. Ara, en canvi, amb els indults concedits, la taula de diàleg en funcionament i el curs polític ja resituat al cabal de la nova normalitat –política i sanitària–, la pressió de la realitat autonomista és massa intensa perquè un partit pugui sobreviure amb un discurs nacional que pretén jugar-s’ho tot a una estratègia que no posa en pràctica.\nEls qui encara esperen viure políticament de l’espai de Junts han entès que han de treballar pel partit com la maquinària tradicional que són els partits. Han entès que l’han de greixar i organitzar d’una manera clàssica, jeràrquica i mínimament homogènia, tal com ha fet Esquerra. Si vas a contracorrent de l’estabilitat política només pots fer-ho per principis, amb tot un engranatge humà remant en la mateixa direcció, i Junts per Catalunya és un partit bigarrat en termes ideològics, estratègics i d’interessos personals. L’única cola que podria enganxar-ho, el president Carles Puigdemont, cada vegada s’hi implica menys. El nou cicle polític ha reduït molt el marge per a viure de la retòrica, i per això hi ha tants càrrecs de Junts que fins ara havien estat fervents defensors de la confrontació i el rupturisme que ara van alimentant el seu personatge polític amb complements que no tenen res a veure amb l’eix nacional.\nEl vice-president Jordi Puigneró, que era teòricament l’home de Puigdemont per a la Generalitat, s’ha enfangat en una defensa aferrissada de l’aeroport de Barcelona que de moment li surt poc a compte. Fou ell qui es va vantar d’haver tancat l’acord amb Madrid, fou ell qui va escenificar desavinences amb el president Pere Aragonès per la posició ambigua d’Esquerra i ara és l’únic membre del govern que, com un genet solitari, en defensa l’ampliació. Encara avui mateix ho ha fet, en comissió parlamentària. També Elsa Artadi ha cercat el seu projecte propi, Barcelona. Tot i la seva coneguda trajectòria pragmàtica, Artadi havia presumit fins ara d’un gran recel envers l’estratègia nacional d’Esquerra; ara gairebé no en parla. A la conferència de fa pocs dies per a llançar la seva candidatura municipal va confirmar una campanya sobre la mobilitat, la pintura de l’Eixample, el porta a porta, la brutícia i la tecnologia, i va passar de puntetes sobre les possibilitats i els problemes de Barcelona com a capital nacional.\nD’ençà que va arribar al càrrec, el conseller Jaume Giró ha mirat de fer una mena de redempció pública per a demostrar que el seu pas per la Caixa no és incompatible amb un independentisme dur i convençut. Però procura que això sigui complementari en la seva obra de govern, se centra en el pressupost i ha recuperat la denúncia del dèficit fiscal i el cavall de batalla de l’infrafinançament. Albert Batet, portaveu parlamentari, va defensar l’altre dia l’ampliació de l’aeroport, el Hard Rock, els jocs olímpics d’hivern i els projectes com l’Hermitage. Tot de cop, com un paquet, sense explicar per què. “La Catalunya del sí”, va dir. I la consellera Gemma Geis, una altra aposta personal de Puigdemont, s’ha empantanegat en polèmiques molt mal gestionades que l’han apartada de la veu del partit.\nL’esforç de Junts per a bastir-se ideològicament es mou, de moment, a les palpentes: fa l’efecte que els pesos pesants del partit defensen el seu tros, i no pas un programa harmònic i coherent en conjunt. A banda el procés, els projectes en què Junts –o una part de Junts– pren posició responen més a interessos polítics, socials o econòmics molt delimitats que no pas a la lògica d’una visió global de país. El partit votarà aviat la ponència ideològica que l’hauria de definir en l’eix social. Les tres opcions manifesten molt bé el guirigall: liberal, socialdemòcrata o d’esquerres.\nEl comentari del comentari\nParlant de Barcelona, la batllessa Ada Colau sembla amortitzada i més lluny de revalidar mandat d’aquí a un any i mig, però la confusió entre l’oposició és majúscula, especialment fora de l’independentisme. És unànime que Barcelona va pel pedregar, però curiosament no s’entén quin problema hi ha. Ho mostren molt bé dos articles recents a La Vanguardia. Un és de Màrius Carol, de divendres, i té un títol de lamentació: “Madrid desacomplexada; Barcelona malhumorada“. Carol s’hi plany perquè els seus amics de Madrid li diuen que estan envejosos “d’una ciutat que respira bon rotllo, que ha fet de la llibertat la seva bandera i on els diners circulen”. De Barcelona, troba que és massa hostil al turisme i, per tant, antipàtica, i que té massa imposts i complexos i polítics tòxics i poca autoestima. Madrid, en canvi, és literalment la ciutat dels prodigis. Carol sembla que digui que Barcelona és una ciutat perduda i derrotada perquè no ha sabut ser espanyola. “No sabem on anem, en cas que anéssim enlloc”, escriu.\nL’altre article és de Miquel Roca: “Decadència?” Si de l’article de Carol se’n deriva que tenim la ciutat llastimosa que ens mereixem perquè ens hem deixat endur per vicis i passions baixes, Roca fa una cosa molt més intel·ligent. Segons ell, Barcelona emet senyals de decadència per culpa del menfotisme i de l’arrogància política, però la ciutat és viva i meravellosa gràcies a l’empenta dels ciutadans. “La ciutat manifesta constantment una actitud d’ànim, de compromís, de voluntat de pensar i d’assumir el seu futur”, escriu. La crisi econòmica la troba compensada per les iniciatives de superació; la cultural, per una activitat creativa potent; la social, per la solidaritat espontània. Els polítics abandonen Barcelona, però els ciutadans, no. “Barcelona té força!”, clama. Roca assumeix les possibilitats ingents de prosperitat que té Barcelona. Carol, si les reconeix, les silencia o les amaga.\nEl fet important, en tot cas, és que les tesis de tots dos articles volen desembocar al mateix lloc: cal deixar de banda els polítics i fer que Barcelona rutlli tota sola. Quan diuen això, en realitat diuen que el nervi de la ciutat s’ha de deixar tan sols en mans de l’emprenedoria i dels interessos econòmics, tal volta perquè somnien una Barcelona pròspera al marge de la nació, com un mer motor industrial i empresarial. Les conclusions implícites són semblants, doncs. La contradicció implícita entre tots dos punts de partida –Barcelona està feta un parrac o Barcelona enlluerna–, revela la desorientació intel·lectual a què condemna no agafar Barcelona com allò que és: la capital d’una nació, d’una cultura, el pol de tracció d’un hinterland que, unit, deixaria Madrid i París erosionades.\nNo parlis de la guerra\nFotografia: Serguei Ilnitski.\nEl president rus, Vladímir Putin, ha marcat avui posicions en la crisi de proveïment de gas que glaça Europa. La demanda de gas es dispara, com és lògic, a l’hivern, i bona part de les instal·lacions d’emmagatzematge russes al continent no són prou plenes. El preu global ha pujat un 250% d’ençà del gener passat, i Rússia subministra el 40% del que arriba a Europa. Durant la primavera i l’estiu passats, Putin va reduir els contractes a llarg termini per a les vendes de gas, cosa que n’ha deixat menys de disponible fora de Rússia. El mandatari rus responsabilitza els governs d’aquí de l’escassetat, per mala gestió i falta de càlcul, mentre els governs europeus li retreuen que l’ha accelerada ell, per fer que la Unió Europea depengui més del gas rus. Un dels objectius reconeguts de Putin, de fet, és que Alemanya permeti d’acabar les obres del viaducte Nord Steam 2, que debilitaria Ucraïna com a proveïdor.\nAvui, al fòrum energètic que s’ha fet a Moscou, el president rus ha negat que faci servir el gas com a arma geopolítica i ha dit que col·laboraria per a resoldre la crisi dels preus desorbitats a Europa. Però no ha concretat com ni quan. I el seu vice-ministre d’Energia, Ievgueni Grabtxak, ha dit que, almenys fins al primer de novembre, Rússia prioritzaria d’omplir els gasoductes russos.


El Cardenal Martinez Sistach presideix la missa pel moviment de laics Vida Creixent - Arquebisbat de Barcelona\nDes dels seus orígens, aquest moviment té com a patrons a St. Simó i Sta. Anna\nEl passat diumenge dia 2 de febrer, a les 17h de la tarda, el Cardenal Arquebisbe de Barcelona, va presidir una eucaristia a la basílica de St. Josep Oriol de Barcelona a la qual varen assistir molts membres del moviment de la tercera edat conegut com Vida Creixent.\nAquest moviment, fundat pel periodista Joan Viñas, i pel laic Josep Lluis Fernández, des dels seus orígens té com a patrons a St. Simó i Sta. Anna, que foren els ancians que, com relata l’evangeli de St. Lluc, varen rebre a l’infant Jesús quan for presentat al temple per Maria i Josep.\nEl Cardenal, que va pronunciar la homilia, va recordar les figures de St. Simó i Sta. Anna, i va recordar a tots els presents que també ells, com a batejats, foren presentats al temple i que reberen en el baptisme l’Esperit Sant per a ser testimonis de Jesucrist enmig del món.\nA la missa i varen assistir membres de la vida creixent dels tres bisbats que formen la província eclesiàstica de Barcelona: Barcelona, St. Feliu de Llobregat i Terrassa.\nAmb el Cardenal Martínez Sistach varen concelebrar la missa Mn. Miquel Bada, consiliari d’aquest moviment a Catalunya; Mn. Xavier Moretó, viceconsiliari a l’Arquebisbat de Barcelona; Mn. Enric Termes, rector de la basílica de St. Josep Oriol i Mn. Josep Torné, vicari de la basílica.


ENSENYAMENT archivos – Pàgina 120 de 130 – Vinaròs News\nVinaròs obre la biblioteca per als estudiants en època d’exàmens\nENSENYAMENTVINARÒS 12 desembre, 2017\nNOTA DE PREMSA Del 14 de desembre al 5 de febrer es durà a terme una nova edició del Biblioestudi, una iniciativa que amplia els horaris d’obertura de la Biblioteca Municipal per tal que els estudiants puguen preparar millor els seus exàmens en aquesta època de l’any. “Aquest cop... Llegeix més\nCEIP Assumpció, xerrada sobre nutrició pel farmacèutic i nutricionista Tomàs Ferrer, amb la nutricionista Marta Oliver, per als alumnes de segon de Primarìa, 1, 12-12-17 Llegeix més\nENSENYAMENTVINARÒS 8 desembre, 2017\nNOTA DE PREMSA Els alumnes de 2n ESO E de l’IES Vilaplana han celebrat el Dia Internacional dels Drets Humans. Els alumnes han reflexionat les darreres setmanes sobre la vigència dels drets fonamentals de l’home i han redactat diversos haikus i aforismes que han pintat amb guix per diversos... Llegeix més\nENSENYAMENTVINARÒS 7 desembre, 2017\nEMILI FONOLLOSA Los responsables de Afaniad Vinaròs recibieron de manos de la dama infantil de fiestas Mariona Roig los 670 euros que se recaudaron en la feria solidaria de Santa Catalina, celebrada por el CEIP Assumpció. Esta ONG ofrece actividades para niños y jóvenes con dificultades de aprendizaje. Esta... Llegeix més\nBENICARLÓENSENYAMENT 4 desembre, 2017\nNOTA DE PREMSA L’alcaldessa de Benicarló, Xaro Miralles, i el regidor d’Educació, Ximo Bueno, s’han reunit avui a València amb el secretari autonòmic d’Educació, Miquel Soler, per avançar en l’adhesió de Benicarló al programa Edificant de la Conselleria d’Educació. L’alcaldessa de Benicarló s’ha mostrat satisfeta de la reunió i... Llegeix més\nENSENYAMENTQUÉ PASSARÀ ?VINARÒS 4 desembre, 2017\nFundació Divina Providència El proper dijous, 7 de desembre, visitarà el col·legi Divina Providència l’escriptora afganesa Nàdia Ghulam per explicar coses de la seua vida i, sobretot, de les seues obres literària. En primer lloc, farà diferents xerrades als alumnes de primària i a l’ESO. També es podran degustar,... Llegeix més


Mercedes Berenguer ha acompanyat a més de 700 persones amb discapacitat de 35 centres\nMés de 700 persones amb discapacitat de 35 centres han participat en unes jornades a Olocau en favor del turisme d’inclusió. L’activitat ha consistit en una ruta de senderisme organitzada per la Coordinadora de Centres Ocupacionals de la Comunitat Valenciana (COPAVA) i l’Ajuntament d’Olocau, a la qual ha assistit la diputada de Benestar Social, Mercedes Berenguer, en representació de la corporació provincial.\n“Des de la Diputació col·laborem amb aquest tipus d’iniciatives que posen en valor el patrimoni dels nostres pobles i, al mateix temps, l’adapten i l’acosten a persones amb mobilitat reduïda que tenen el mateix dret que la resta a gaudir-lo”, assegura Berenguer.\nAcompanyats per 143 monitors, els participants s’han dividit en tres grups per a realitzar la ruta de senderisme que prèviament s’havia dividit en tres nivells: de baixa dificultat (visita al casc urbà, exposició fotogràfica de Gustavo Germano i visita a la Casa de la Senyoria); ruta de mitja dificultat (visita a la Font del Frare i Font de la Carrasca); i ruta d’alta dificultat (visita al Castell del Real).\n“Intentem adaptar les activitats a les necessitats de cada persona perquè hi ha moltes realitats diferents i volem que tots puguen participar”, conta Eva Ortells, coordinadora de programes de COPAVA, un col·lectiu que porta organitzant aquest tipus d’activitats des de fa 25 anys.\nEl municipi d’Olocau, expliquen des de COPAVA, ha sigut la destinació triada enguany per a tancar el programa de tres rutes de senderisme que solen organitzar en diferents punts de la Comunitat Valenciana. Per a l’alcalde, Antonio Ropero, “ha sigut un plaer acollir aquestes jornades i poder mostrar el ric patrimoni que té el poble”.\nSegons Ropero, aquesta activitat “és un dels resultats del pla de desenvolupament turístic en el qual treballa Olocau i que té dins dels seus objectius afavorir un turisme integrador per a totes les persones”. De fet, explica, esperen poder obrir en breu una ruta accessible en La Font de la Salut.\n“Hi havia un problema de despreniments i els tècnics de la Diputació de València han estat ajudant-nos per a avaluar els riscos geològics”, comenta l’alcalde. Quan estiguen els permisos –ja que l’entorn està en el Parc Natural Serra Calderona- podrem obrir el tram, d’uns 700 metres, amb cartelleria i mobiliari adaptat a persones amb discapacitat.


el Taller dels Pastissets: Cupcakes de taronja\nArriba el cap de setmana, moment en què molts de vosaltres aprofiteu per descansar i desconnectar, per retrobar-vos amb els amics i la família, anar de compres, sortir de festa... però els fanàtics dels pastissets i els cupcakes decorats no descansem mai i aprofitem aquests dos dies per tancar-nos a la cuina i rodejar-nos de cremes, estris i fondant! vaja, com la "loca de los gatos" però en mode pastissets!!! i com que aquest cap de setmana em toca treballar de valent he decidit donar-vos feina a vosaltres també... què me'n dieu, us ve de gust practicar amb uns cupcakes de taronja...?\nLa recepta original de la que vaig partir per a elaborar aquests fantàstics cupcakes és una de les que ens presenta la Marcela Capó al seu llibre Cupcakes. Si encara no el teniu us el recomano ja que té un munt d'idees per a fer uns cupcakes diferents.\nCom sempre, vaig canviar algunes proporcions dels ingredients de la recepta original i n'hi vaig incloure d'altres perquè la recepta definitiva fos el més perfecte possible (pel meu gust, és clar!). El resultat és un cupcake amb un gust marcat a cítric i superesponjós, ideal per a combinar-lo amb una buttercream de xocolata... mmmmmmm!!!!\n75 g de mantega sense sal a temperatura ambient\n300 g farina de rebosteria (du inclòs el llevat)\n250 g de melmelada de taronja\n1 cullereta de postres d'aroma de taronja (opcional)\nAmb aquestes quantitats obtindrem entre 12-16 cupcakes depenent del tamany de la càpsula que fem servir. Recordeu que heu de fer servir farina de rebosteria enlloc de farina normal, sinó no els cupcakes no us pujaran!\nPel que fa a l'aroma de taronja, jo vaig fer servir la marca Lorann que vaig comprar a la botiga de la megasilvita, però segur que en alguna de les botigues especialitzades de Barcelona també el podeu trobar (podeu remenar dins la pestanya On comprar). En cas que no n'aconseguiu per enlloc no us preocupeu, podeu prescindir de l'aroma.Únicament tingueu en compte que el sabor de la taronja al cupcake no serà tan intens, però bons ho seran igual! comencem que se'ns fa tard! primer de tot tamisem la farina i la reservem.\nEn un bol batem la mantega amb el sucre fins a obtenir una crema.\nSense deixar de batre afegim els ous, d'un en un. Recordeu que podeu trencar els ous, un a un, en un recipient apart, d'aquesta manera us assegureu que no caiguin elements estranys com trossos de closca o d'altres a la mescla...\nAra afegim l'oli de gira-sol, el suc de les taronges, la melmelada, i la ratlladura de pell de taronja. Batem fins que s'hagin integrat tots els ingredients.\nÀnims que quasi hem acabat! sense deixar de batre afegim la farina de rebosteria, cullerada a cullerada.\nSi heu aconseguit l'aroma de taronja ara és el moment d'incoporar-lo. Remenem amb l'espàtula per tal que s'integri a la mescla.\nI ja està! ara només queda omplir les càpsules dels cupcakes fins a 3/4 de la seva capacitat i posar-los al forn a 170ºC durant uns 20-25 minuts, amb foc a dalt i abaix.\nUna recomanació: quan compreu càpsules de cupcakes demaneu que siguin de bona qualitat i resistents al greix, així evitareu que se us desenganxin del cupcake un cop fora del forn, o que el paper quedi completament mullat i transparentat a causa del greix... després de tota la feinada això fa una ràbia...! us recomano de comprar-los a For the Cakes, en tenen un munt i tots de bona qualitat.\nPer omplir els cupcakes jo faig servir una cullera per a boles de gelat. Apart de ser molt net perquè evita que tirem massa per on no toca, ens permet assegurar-nos que estem posant la mateixa quantitat a cada càpsula.\nUn cop cuits els treiem del forn i els deixem refredar durant 5 minuts dins del mateix motlle. Després els passem a una reixeta perquè es refredin completament.\nTenen bona pinta, oi?! aquest és el cupcake que vaig fer servir per a elaborar els cupcakes de Pasqua que tant d'èxit van tenir (boníssims!!!). Podeu veure com van quedar i la recepta del buttercream de xoco aquí. No us diré que és el meu cupcake preferit perquè tots sabeu que per mi el millor cupcake del món mundial és el Red Velvet Cupcake!, però ara per ara aquesta és una opció que el segueix de molt aprop... realment deliciós i esponjós!!! Mireu mireu!\nMmmmmmmm!!! tots cap al super a comprar els ingredients, vinga! ;)\nPer cert, voleu que les vostres aventures pastisseres siguin publicades a la pàgina del facebook del Taller dels Pastissets? envieu-me les vostres fotografies a l'email tallerdepastissets@gmail.com i les publicaré en un àlbum fet per tots vosaltres!\nPublicat per El Taller dels Pastissets a les 9:30\nSANDRA 27 d’abril de 2012 a les 15:38\neI!!! els provaré a veure si tinc temps aquest finde!!! pero per mi, els millors son els Red Velvet!!! i mira que n'he fet de galeta maria, platan i caramel, pero els que estaben més bons eren els Red Velvet! els tornaré a fer :)\nEl Taller dels Pastissets 27 d’abril de 2012 a les 17:36\nHola Sandra! i perquè encara no has provat els red velvet amb la crema de formatge, que aleshores caus rodona de l'emoció! jajaja! et seguiré insistint fins que et surti aquell frosting, és per menjar-lo a cullerades!\nJa em diràs com que queden els de taronja, i si vols m'envies les fotos i les publico en un nou album al facebook junt amb les altres que has anat fent, ok?